Þingræður haldnar á Alþingi Íslendinga

Hæstv. forseti. Af því að nú er að koma að lokum þessa þings langaði mig til að vekja athygli á því að svar við einni af þeim fyrirspurnum sem ég setti fram í kippu til hæstvirtra ráðherra, um stuðning við frjáls félagasamtök, hefur ekki enn borist. Það er fyrirspurn sem ég lagði fram á þskj. 772. Sú fyrirspurn er lögð fram til sjávarútvegs- og landbúnaðarráðherra og hefur verið gengið eftir henni í allan dag og fram á kvöld en því miður hefur ekki náðst að svara henni. Mér finnst það miður vegna þess að ég lagði hana fram um miðjan mars, 12. mars, þannig að það hefur tekið allt of langan tíma að koma þessari fyrirspurn í höfn. Ef að líkum lætur kemur hún ekki í mínar hendur fyrr en í september sem mér finnst afar miður.

Virðulegi forseti. Mér var gert viðvart um það í kvöld að þetta svar hefði ekki borist og finnst mér miður að ekki skyldi takast að ljúka gerð svarsins þannig að það næði hingað inn í Alþingi í tæka tíð. Ég hef þær upplýsingar að þetta hafi reynst tímafrekara en áætlað var, hér er um að ræða fyrirspurn sem tekur bæði til starfa landbúnaðarráðuneytisins, sjávarútvegsráðuneytisins og hins sameinaða sjávarútvegs- og landbúnaðarráðuneytis og skýrir það þessa töf. Það var auðvitað ekki ætlunin að svona tækist til en þetta gerist einfaldlega, tíminn var ekki nægur þegar á átti að herða að ljúka málinu í tæka tíð eins og áætlað hafði verið og bæði mér og ráðuneytinu þykir það miður.

Virðulegi forseti. Af augljósum ástæðum er þetta mjög stutt framsöguræða. Málið er mjög einfalt, þetta er frumvarp til laga um sjúkraskrár. Beðið hefur verið eftir þessum heildarlögum mjög lengi. Það þarf að huga að persónuverndarsjónarmiðum. Ástæðan fyrir því að þetta er lagt fram er hins vegar sú að hér viljum við auka öryggi, auka gæði, draga úr kostnaði og auka ánægju sjúklinga. Það er allt saman í þessu frumvarpi og ég tel hyggilegt að hv. heilbrigðisnefnd fari yfir málið í sumar og við klárum það næsta haust.

Virðulegi forseti. Ég vil fagna því að þetta frumvarp er að verða að lögum sem er mikil réttarbót, sérstaklega fyrir ákveðinn hóp fólks sem hefur beðið eftir þessu lengi. Einhleypum konum verður nú gert kleift að gangast undir tæknifrjóvgun. Það er afskaplega ánægjulegt að sjá hvernig hv. heilbrigðisnefnd og þingheimur allur hefur unnið hratt og vel í þessu máli til að gera það að lögum á skömmum tíma. Ég vil þakka fyrir það og óska okkur öllum til hamingju með málið.

Virðulegi forseti. Ég mæli hér fyrir nefndaráliti frá utanríkismálanefnd. Nefndin hefur fjallað um þetta mál og er sammála um afgreiðslu þess. Með þessari tillögu er leitað heimildar Alþingis til að staðfesta samning milli Íslands og Færeyja um fiskveiðar innan íslenskrar og færeyskrar lögsögu á árinu 2008. Samningurinn kveður á um allar heimildir aðila til veiða á uppsjávarfiski í lögsögu hvors annars á árinu 2008, gagnkvæma heimild skipa hvors aðila til veiða á kolmunna og norsk-íslenskri síld innan lögsögu hins á árinu 2008 auk þess sem hann kveður á um að hvor aðili skuli veita tveimur skipum sem skráð eru í landi hins aðilans leyfi til tilraunaveiða á túnfiski innan lögsögu sinnar á árinu 2008. Nefndin leggur til að tillagan verði samþykkt.

Virðulegi forseti. Ég mæli fyrir nefndaráliti frá utanríkismálanefnd. Nefndin hefur fjallað um málið. Með tillögunni er leitað heimildar Alþingis til að ríkisstjórnin staðfesti þrjá samninga um veiðar úr norsk-íslenska síldarstofninum á árinu 2008. Um er að ræða sameiginlega bókun um niðurstöður fiskveiðiviðræðna um stjórnun veiða úr norsk-íslenska síldarstofninum í Norðaustur-Atlantshafi á árinu 2008, samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2008, og samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2008. Nefndin leggur til að tillagan verði samþykkt.

Háttvirtir alþingismenn. Senn lýkur störfum þessa vorþings og er það eins nærri starfsáætlun, sem gerð var fyrir upphaf þingsins í haust, og fært var. Á þessu löggjafarþingi hafa nú við lok vorþingsins verið afgreidd sem lög 111 frumvörp og 22 þingsályktanir verið samþykktar. Fyrirhugað er þó að afgreiða fleiri þingmál áður en þessu löggjafarþingi lýkur, 30. september næstkomandi, þar sem sú breyting var gerð á þingsköpum í desember síðastliðnum að þing mun koma saman að nýju til framhaldsfundar 2. september og ljúka þá afgreiðslu mikilvægra mála eins og hv. þingmenn þekkja. Þó að þingfundum sé nú frestað er fram undan áframhaldandi starf þingmanna í fastanefndum og í kjördæmum. Ég vænti þess að þinghléið nýtist vel uns þingfundir hefjast að nýju í september. Mér virðist það vera almennt viðhorf meðal alþingismanna að þær umbætur sem samþykktar voru á starfsháttum og þingsköpum Alþingis í desember hafi verið farsælar þó að skiptar skoðanir kunni að vera um fyrirkomulag umræðna. Ég lít hins vegar svo á að þessar úrbætur séu aðeins fyrsti þáttur í frekari breytingum sem nauðsynlegt er að gera á starfsháttum og starfsaðstöðu á Alþingi. Einn veigamikill þáttur í þessu umbótaferli hefur verið að styrkja eftirlitshlutverk Alþingis. Ég tel að efla þurfi sérstaklega eftirlitshlutverk fastanefndanna og að opna eigi einstaka nefndarfundi fyrir fjölmiðlum og hagsmunaaðilum. Í því skyni lagði ég í lok apríl fyrir forsætisnefnd tillögur um opna nefndafundi og voru þær einróma samþykktar. Með þessari samþykkt forsætisnefndar hefur verið stigið mjög veigamikið skref sem á eftir að breyta ásýnd þingsins sem eftirlitsaðila með störfum framkvæmdarvaldsins. Nú er unnið að því að gera nauðsynlegar ráðstafanir svo fullnægjandi aðstaða verði fyrir nefndirnar til að halda opna nefndafundi. Ástæða þess að ég legg svo mikla áherslu á eftirlitshlutverk Alþingis er sú eindregna skoðun mín að þingeftirlitið sé auk löggjafarstarfsins veigamesta hlutverk Alþingis og leiðir það ekki síst af þeirri stöðu sem Alþingi hefur í okkar þingræðisskipan. Mér finnst eðlilegt að fram fari heildarendurskoðun á þeim lagareglum sem gilda um þingeftirlitið. Ég hyggst því leggja fyrir forsætisnefnd tillögu um skipan nefndar sem fari yfir gildandi lagareglur, skoði álitaefni, rannsaki þá þróun sem orðið hefur í þessum efnum í nágrannalöndum okkar ekki síst á Norðurlöndum og skili síðan skýrslu til forsætisnefndar. Um þetta mál mun ég vitaskuld hafa náið samstarf við forustu þingflokkanna. Ég vil greina þingheimi frá því að forsætisnefnd ákvað á fundi í dag að ráða Svein Arason endurskoðanda í embætti ríkisendurskoðanda frá og með 1. júlí næstkomandi. Ákvörðun forsætisnefndar var einróma. Ég vænti áframhaldandi góðs samstarfs Alþingis og Ríkisendurskoðunar og óska Sveini velfarnaðar í þessu ábyrgðarmikla starfi. Um leið vil ég þakka Sigurði Þórðarsyni fyrir langt og gott starf sem ríkisendurskoðandi en hann hefur gegnt því embætti í 16 ár. Háttvirtir alþingismenn. Á þessum degi vorþings hafa náttúruöflin óþyrmilega minnt á sig. Líkt og öðrum landsmönnum varð okkur alþingismönnum brugðið þegar sterkir jarðskjálftar gengu síðdegis yfir Suðurland og víðar. Til allrar hamingju hafa ekki orðið mannskaðar af völdum þessara jarðskjálfta. Náttúruhamfarir sem þessar reyna mjög á fólk og þó að veraldlegar eigur megi margar bæta þá verður aldrei hægt að bæta fyrir þá hluti sem skemmast á heimilum manna og hafa tilfinningalegt gildi. Héðan úr þingsölum sendum við hlýjar kveðjur til þeirra sem hafa slasast og orðið fyrir tjóni í jarðskjálftunum og færum þakkir þeim stóra hópi manna sem unnið hefur hörðum höndum að því að aðstoða fólk í dag. Nú í lok vorþingsins vil ég fyrir hönd okkar forseta þakka þingmönnum samstarfið. Skrifstofustjóra og starfsfólki Alþingis þakka ég alla aðstoð. Ég óska þingmönnum og starfsfólki ánægjulegra sumardaga og vænti þess að við hittumst öll heil á ný þegar Alþingi kemur saman 2. september.

Hæstv. forseti. Ég vil byrja á því að taka undir orð forseta og fyrr í kvöld orð hæstv. forsætisráðherra hvað varðar kveðju til allra þeirra sem slösuðust eða urðu fyrir tjóni af völdum jarðskjálftans á Suðurlandi í dag. Það er rétt sem forsætisráðherra sagði að á stundum sem þessum eru Íslendingar sem einn maður. Nú er komið að því að fresta þessu þingi fram á haustið þótt nefndir komi til með að sinna verkefnum í sumar. Okkur tókst að standa við áætlun og það er mjög mikilvægt. Þetta tókst vegna sameiginlegs átaks okkar allra. Hitt er ljóður á vinnulaginu að of mikill hraði er á síðustu metrunum, enda þingmálafjöldinn mikill, mörg mjög seint inn komin, og fyrir bragðið er hætta á fljótaskrift og þá einnig hinu að þingmenn geti ekki gert nægilega vel grein fyrir sjónarmiðum sínum. Á komandi þingi þarf að færa þetta vinnulag til betri vegar. Fyrir hönd þingmanna vil ég þakka hæstv. forseta ágætt samstarf á þessu vorþingi og væntum við góðs samstarfs á komandi hausti. Fyrir hönd þingmanna óska ég forseta og fjölskyldu hans, þingmönnum öllum og starfsfólki Alþingis góðs sumars. Ég bið þingmenn að taka undir orð mín og óskir með því að rísa úr sætum. - 
            

Ég þakka hv. 6. þm. Suðvesturkjördæmis, Ögmundi Jónassyni, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og óskir til hv. þingmanna og alls starfsfólks Alþingis.

„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 135. löggjafarþings, frá 29. maí 2008 eða síðar ef nauðsyn krefur til 2. september. Gjört í Reykjavík, 27. maí 2008. Ólafur Ragnar Grímsson. Geir H. Haarde. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég yfir því að fundum Alþingis, 135. löggjafarþings, er frestað. Ég óska hv. alþingismönnum, starfsmönnum þingsins, svo og landsmönnum öllum, allra heilla.